La Nibelunga sagao, germane Nibelungensage, estas heroa legendo, kiu dum la mezepoko en Germanio kaj Skandinavio tre famis kaj dum jarcentoj pludoniĝis en pluraj malidentaj versioj. Ĝia plej konata skriba fiksiĝo estas la mezaltgermana Nibelunga kanto, germane Nibelungenlied, kiu kreiĝis ĉirkaŭ la jaro 1200 supozeble en la regiono de Passau ĉe la hodiaŭa limo inter Germanio kaj Aŭstrio.